FI Euroopan unionin virallinen lehti CE 70/131

(2004/C 70 E/133)

KIRJALLINEN KYSYMYS E-2721/03

esittäjä(t): Erik Meijer (GUE/NGL) neuvostolle

(11. syyskuuta 2003)

Aihe: Aloitteet EU:n dynaamiseen tietoon perustuvan talouden luomista vuoteen 2010 mennessä koskevan tavoitteen suojelemiseksi vakaussopimuksen ei-toivotuilta kielteisiltä vaikutuksilta

1. Onko neuvosto tietoinen siitä, että ensin saksalaisen ”Handelsblatt”-päivälehden ja sen jälkeen alankomaalaisen ”Staatscourant”-päivälehden 14. elokuuta 2003 ilmestyneen numeron mukaan komission jäsen Anna Diamantopoulou katsoo, että Euroopan kasvu- ja vakaussopimus uhkaa rajoittaa lähivuosina merkittävästi EU:n jäsenvaltioiden budjetteja koulutuksen ja tieteellisen tutkimuksen osalta budjettien alijäämän kolmen prosentin enimmäismäärää koskevan vaatimuksen seurauksena, minkä vuoksi vuonna 2000 Lissabonissa sovittua tavoitetta maailman dynaamisimman tietoon perustuvan yhteiskunnan luomiseksi EU:hun vuoteen 2010 mennessä ei voida saavuttaa?

2. Onko neuvosto tietoinen siitä, että komission jäsen Anna Diamantopoulou ehdottaa tämän vakavan ongelman ratkaisemista siten, että julkisia investointeja koulutukseen ja tutkimukseen ei enää otettaisi huomioon sovellettaessa vakaussopimuksessa asetettuja rajoja?

3. Voiko neuvosto vahvistaa, että nyt uhkaa syntyä käytännössä mahdoton tilanne, kun näyttää siltä, että Saksa, Ranska, Italia ja Portugali eivät kykene pitkään aikaan pitämään kiinni kolmen prosentin rajasta ja kun unioniin liittyy uusia jäsenvaltioita, joiden budjettitilanne on kehno ja kun pidetään mielessä, että rajan rikkojille langetettavat raskaat sakot uhkaavat pahentaa tilannetta entisestään?

4. Onko neuvosto yhtä mieltä komission jäsenen Anna Diamantopouloun kanssa siitä, että vaikuttaa tällä hetkellä siltä, että kukaan ei uskalla tehdä välttämätöntä aloitetta epäonnistuneeksi todetun kolmen prosentin opin korjaamiseksi hyvissä ajoin ja että jäsenvaltiot turvautuvat siksi yksipuolisiin toimiin, jotka vahingoittavat EU:n taloutta?

5. Aikooko neuvosto tehdä voitavansa kyseisen pattitilanteen murtamiseksi ja tapahtuuko se vielä Italian puheenjohtajakauden kuluessa?

6. Kuinka kauan neuvoston arvion mukaan on vielä odotettava, ennen kuin vakaussopimukseen kiireellisesti tehtävät muutokset pannaan toden teolla täytäntöön esimerkiksi Anna Diamantopouloun menetelmää noudattaen?

Vastaus

(8. joulukuuta 2003)

Neuvosto ei koskaan kommentoi sellaisia julkisia lausuntoja, joihin kysyjä viittaa.

Budjettitietojen antamista vakaus- ja kasvusopimuksen yhteydessä koskevat yksityiskohtaiset säännöt on vahvistettu 22. marraskuuta 1993 annetussa neuvoston asetuksessa (EY) N:o 3605/93. Kansallisista tilinpidoista annettavien tietojen on oltava Euroopan kansantalouden tilinpito- ja aluetilinpitojärjestelmästä yhteisössä 25. kesäkuuta 1996 annetun neuvoston asetuksen (EY) N:o 2223/96 (josta käytetään yleisesti nimitystä ΕΚΤ 95) mukaisia. Kaikki näihin asetuksiin tehtävät muutokset, joissa tietyt menoluokat jätettäisiin asetuksen soveltamisalan ulkopuolelle, tai asetuksiin (EY) N:o 1466/97 ja 1467/97 itse vakausja kasvusopimuksen muuttamiseksi tehtävät muutokset edellyttäisivät komission ehdotusta. Komissio ei ole tehnyt tällaista ehdotusta.

Finanssipolitiikan koordinoinnin tehostamista koskevassa Ecofin-neuvoston selvityksessä, joka hyväksyttiin kevään 2003 Eurooppa-neuvostossa, todetaan, ”ettei EY:n perustamissopimusta tai vakaus- ja kasvusopimusta ole tarpeen muuttaa eikä ole tarpeen ottaa käyttöön uusia finanssipolitiikkaa koskevia tavoitteita tai sääntöjä”. Samassa selvityksessä todetaan lisäksi, että ”julkisen talouden laatuun olisi kiinnitettävä vakaus- ja kasvusopimuksen yleisten rajoitusten puitteissa enemmän huomiota, jotta EU:n jäsenvaltioiden talouden kasvupotentiaalia voitaisiin lisätä Lissabonissa asetettujen tavoitteiden mukaisesti”. Neuvosto jatkaa vakausja kasvusopimuksen täytäntöönpanoa tämän selvityksen mukaisesti.